RO Jurnalul Oficial al Uniunii Europene C 403/5

Publicarea unei cereri de înregistrare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 403/07)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„KOPI ARABIKA GAYO”

Nr. UE: PGI-ID-02115 — 26.1.2016

DOP ( ) IGP ( X )

1. Denumirea

„Kopi Arabika Gayo”

2. Statul membru sau țara terță

Indonezia

3. Descrierea produsului agricol sau alimentar

3.1. Tipul de produs

Clasa 1.8. Alte produse din anexa I la tratat (condimente etc.)

3.2. Descrierea produsului căruia i se aplică denumirea de la punctul 1

„Kopi Arabika Gayo” se cultivă la altitudini cuprinse între 900 m și 1 700 m deasupra nivelului mării în trei districte, „Aceh Tengah”, „Bener Meriah” și „Gayo Lues”, situate în zona muntoasă Gayo.

„Kopi Arabika Gayo” desemnează cafeaua care respectă standardele naționale, prelucrată prin „metoda de semispălare din Sumatra” tipică, cunoscută și sub numele de metoda de „decorticare umedă” (denumită în continuare: „metoda de decorticare umedă”), și care prezintă următoarele caracteristici: gust uniform, aciditate înviorătoare (fără indicatori, doar efectul organoleptic/senzorial în timpul degustării cafelei), este mai puțin amară și prezintă o aromă intensă. În plus, cafeaua „Kopi Arabika Gayo” prezintă caracteristici aromatice și de gust de o complexitate unică, mai exact o aromă de fructe cu coajă lemnoasă, o savoare caramelizată, de ciocolată, fructată, o aciditate moderată, un gust intens și o persistență îndelungată.

În zona muntoasă Gayo se cultivă numai plante de cafea Arabica. Soiurile de cafea sau plante de Arabica cultivate pentru „Kopi Arabika Gayo” sunt: Borbor, Timtim, Ateng Jaluk, S 795 și P-88. Aceste soiuri pot fi utilizate în mod individual sau în amestec.

Indicația geografică „Kopi Arabika Gayo” cuprinde următoarele produse: boabele de cafea obținute prin metoda de decorticare umedă.

Culoarea boabelor înaintea decorticării umede este alb-gri și conținutul de apă este de 35-40 %.

După decorticarea umedă, culoarea boabelor este albastră până la verde albăstrui, iar conținutul de apă este de 12-12,5 %.

Boabele de „Kopi Arabika Gayo” comercializate pe piața internațională sunt de gradul 1 de calitate (standard național care se referă la valoarea defectelor fizice), ceea ce înseamnă o valoarea a defectelor fizice mai mică de 11 per 300 g. Sortarea finală după decorticare produce boabe de cafea cu o dimensiune minimă de 6,5 mm.

Numai cafeaua prezentată spre consum care conține „Kopi Arabika Gayo” în mod exclusiv, indiferent de starea ei (verde sau prăjită), reproduce caracteristicile menționate mai sus.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Următoarele etape specifice ale producției trebuie să se desfășoare în aria geografică delimitată a „Kopi Arabika Gayo”:

— Producția bacelor de cafea,

— Procedurile de prelucrare până la prelucrarea finală a boabelor.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Ambalarea boabelor de cafea trebuie făcută în aria geografică a „Kopi Arabika Gayo” pentru a se menține calitatea boabelor și pentru a se garanta trasabilitatea acestora.

3.6. Norme specifice privind etichetarea produsului la care se referă denumirea înregistrată

Cafeaua protejată de IGP „Kopi Arabika Gayo” se prezintă clienților sau consumatorilor finali de pe piață în ambalaje și recipiente pe care figurează clar următoarele elemente: „Indicație geografică protejată” sau „IGP”, denumirea „Kopi Arabika Gayo” singură sau, dacă se dorește, însoțită de traducerea sa în oricare dintre limbile oficiale ale UE, logoul „Kopi Arabika Gayo” înregistrat ca marcă a Uniunii Europene și, dacă se dorește, logoul european al IGP.

4. Delimitarea concisă a ariei geografice

„Kopi Arabika Gayo” se cultivă la altitudini cuprinse între 900 m și 1 700 m deasupra nivelului mării în trei districte, „Aceh Tengah”, „Bener Meriah” și „Gayo Lues”, situate în zona muntoasă Gayo.

Harta prezintă cele trei districte acoperite de IG. Zonele în gri și în alb („Hutan Produksi” și „APL”) reprezintă regiunea de producție a acestei cafele în cele trei districte.

5. Legătura cu aria geografică:

„Kopi Arabika Gayo” prezintă caracteristici de gust și aromă de o complexitate unică datorită factorilor naturali și umani din aria geografică delimitată. Aceste calități contribuie la renumele Kopi Arabika Gayo pe piață.

Influența factorilor naturali:

„Kopi Arabika Gayo” provine dintr-o regiune specifică situată la o înălțime de 900-1 700 m deasupra nivelului mării. Această zonă este delimitată de granițe naturale, precum văile, sau de drumuri la vest și la est. „Kopi Arabika Gayo” crește la umbra arbuștilor din familia Leucane sp. (a cărei denumire locală este pete). Cafeaua cultivată în condiții de înaltă altitudine și de intensitate redusă a luminii, aproximativ 60 % din lumina solară, este supusă unui proces mai lent de maturare. Acest proces va determina formarea unor compuși chimici care vor conferi cafelei aroma de fructe cu coajă lemnoasă, savoarea caramelizată, de ciocolată, fructată, aciditatea moderată, gustul intens și cu persistență îndelungată

În această zonă predomină un aer rece și uscat, cu precipitații anuale de 1 834 mm într-o medie de 149 de zile cu ploaie, însemnând o medie lunară între 60 mm și 374 mm. Temperatura variază între 16 și 24 °C pe tot parcursul anului, în timp ce umiditatea relativă este de peste 80 %. Există o diferență de aproximativ 5 °C în zona muntoasă Gayo între temperaturile extreme din timpul zilei și din timpul nopții. În consecință, arbuștii de „Kopi Arabika Gayo” produc cireșe pe parcursul întregului an, cu perioade principale de recoltă în martie-aprilie și octombrie-noiembrie. Repartiția producției de cireșe de cafea de-a lungul întregului an evită supraproducția și se reflectă în aroma specifică a cafelei (aromă de fructe cu coajă lemnoasă, savoare caramelizată, de ciocolată, fructată, o aciditate moderată, un gust intens și cu persistență îndelungată).

Zona muntoasă Gayo face parte dintr-o zonă tropicală umedă și este formată din soluri fertile de natură vulcanică (Andosol, Inseptisol, Ultisol și Oxisol). În ceea ce privește proprietățile fizice, textura solului din zonă constă, în principal, într-un echilibru între nisip, silt și argilă. Această situație este propice unei creșteri viguroase a rădăcinii plantei de cafea. Cele mai multe soluri din zona muntoasă Gayo au, de asemenea, proprietăți chimice favorabile, cum ar fi un nivel ridicat până la foarte ridicat de materii organice (C-organic), un conținut mediu spre foarte ridicat de azot (N-total) și un raport C/N scăzut spre mediu, precum și un pH optim pentru cultivarea cafelei (5,5-7,0).

Datorită proprietăților fizice și chimice ale solului menționate, „Kopi Arabika Gayo” cunoaște o creștere viguroasă. O plantă sănătoasă are, în mod normal, frunze sănătoase suficiente pentru a proteja dezvoltarea boabelor de cafea până la maturarea completă. Astfel, bobul va putea să atingă dezvoltarea maximă și să obțină cei mai buni precursori de arome.

Prin urmare, aroma specifică a cafelei nu este determinată de un singur factor ci este influențată de interacțiunea mai multor factori, constând în principal în teren (în principal fertilitatea solului și altitudinea), creșterea plantelor (vigoarea și sănătatea) și metodele de producție, cum ar fi utilizarea copacilor umbroși, combaterea dăunătorilor și a bolilor (inclusiv de natură fiziologică), culesul cireșelor (nivelul de maturitate și prospețimea) și manipularea după recoltare (prin intermediul procesului de semispălare și decorticarea umedă).

Influența factorilor umani:

Pe lângă factorii de mai sus, factorii umani joacă un rol esențial în cultivarea „Kopi Arabika Gayo”. „Kopi Arabika Gayo” este un produs care are o reputație excelentă, deoarece este cultivată de persoane care țin la calitatea ei.

Priceperea populației Gayo, care influențează calitatea cafelei, se bazează în principal pe practicile agricole, culegerea cireșelor de cafea și manipularea după recoltă prin intermediul procesului de semispălare și de decorticare umedă.

În ceea ce privește practicile agricole, populația Gayo cultivă cafeaua la umbra arborilor cum ar fi Leucaena leucocephala (lamtorogung), arborele de avocado și mandarinul (jeruk keprok), întrețin fertilitatea solului și efectuează elagări în mod periodic.

În plus, producătorii utilizează în mod tradițional terenuri neirigate pentru plantațiile de cafea. Printre altele, obiceiul fermierilor de a fertiliza plantele de cafea numai cu îngrășăminte organice, alcătuite în special dintr-o combinație de coji de cafea și diverse materiale locale, cum ar fi bucăți de Leucaena leucocephala (lamtorogung) și gunoi de grajd (Karim, et al., 2000). Majoritatea agricultorilor au nevoie să utilizeze mai multe îngrășăminte organice deoarece multe terenuri sunt sărace în fosfor.

Producătorii de cafea Gayo selectează întotdeauna cireșele roșii, deoarece sunt perfect conștienți de impactul culesului asupra prelucrării după recoltare și asupra calității cafelei (aspect, gust și miros).

În ceea ce privește manipularea după recoltă, comunitatea cafelei din zona muntoasă Gayo aplică metoda de decorticare umedă. În acest sens, procesul de decorticare sau de „decojire” a boabelor este efectuat atunci când boabele de cafea nedecojite sunt încă umede (cu un conținut de umiditate între 35 și 40 %). Boabele de cafea prelucrate prin metoda de decorticare umedă vor avea un gust intens, o aciditate moderată și o aromă complexă de fructe cu coajă lemnoasă, o savoare caramelizată, de ciocolată, fructată, o aciditate moderată, un gust intens și o persistență îndelungată. Conținutul de umiditate este de 12-12,5 %, iar aceste caracteristici sunt controlate în scopuri comerciale.

Reputația „Kopi Arabika Gayo”:

Denumirea „Gayo” este legată de producția de cafea și această producție este cunoscută ca tradițională pentru această regiune și integrată în practicile culturale ale populației.

„Kopi Arabika Gayo” are o istorie îndelungată. Aceasta a pornit de la o grădină experimentală din Berendal, un sat din districtul Aceh Tengah, când zona era o colonie a Țărilor de Jos, și s-a extins în zona montană Gayo. Ca urmare a tradiției de cultivare locale, regiunea produce o cafea de calitate. Prin urmare, „Kopi Arabika Gayo” se bucură de o bună reputație și este cunoscută ca fiind una dintre cafelele de specialitate originare din Indonezia.

Câteva publicații științifice confirmă reputația Kopi Arabika Gayo:

Evaluation Criteria of Land Suitability to Arabica Gayo coffee in the Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo – R. Salima, A. Karim, S. Sugianto – Jurnal Manajemen …, 2012 – jurnal.unsyiah.ac.id; Guide to raise and process Gayo Arabica Coffee/Panduan Budidaya dan Pengolahan Kopí Arabika Gayo – S. Mawardi, R. Hulupi, A. Wibawa, S. Wiryaputra – 2008.

(1) JO L 343, 14.12.2012, p. 1.